Ir-Regolament tal-Kunsill (KE) Nru 1325/95
tas-6 ta' Ġunju 1995
li jemenda r-Regolament (KE) Nru 517/94 dwar regoli komuni għall-importazzjoni ta' prodotti tat-tessuti minn ċerti pajjiżi mhux membri mhux koperti minn ftehim bilaterali, protokolli jew arranġamenti oħra, jew minn regoli oħra speċifiċi ta' importazzjoni tal-Komunità
Il-KUNSILL TAL-UNJONI EWROPEA,
Wara li kkonsidra t-Trattat li jistabbilixxi l-Komunitajiet Ewropej, u b'mod partikolari l-Artikolu 113 tiegħu,
Wara li kkonsidra l-proposta mill-Kummissjoni,
Billi r-Regolament tal-Kunsill (KE) Nru 517/94 tas-7 ta' Marzu 1994 dwar regoli komuni għall-importazzjoni ta' prodotti tat-tessuti minn ċerti pajjiżi mhux membri mhux koperti minn ftehim bilaterali, protokolli jew arranġamenti oħra, jew b'regoli speċifiċi oħra għall-importazzjoni tal-Komunità [1] introduċew ċerti kwoti kwantitattivi, imniżżla fl-Annessi III B, IV, V u VI tar-Regolament, applikabbli għall-pajjiżi mniżżla f'dawk l-annessi;
Billi, skond l-Artikolu 2 ta' l-Att li jikkonċerna l-kondizzjonijiet għall-adeżjoni ta' l-Awstrija, il-Finlandja u l-Isvezja u l-aġġustament għat-Trattat li fuqu hija stabbilita l-Unjoni Ewropea, minn issa ‘l quddiem msejjaħ bħala "Att ta' Adeżjoni", ir-Regolament (KE) Nru 517/94 u b'mod partikolari kwoti ffissati fih huma applikabbli għall-pajjiżi li jkunu se jissieħbu; billi, madankollu, skond l-Artikolu 30 ta' l-Att ta' Adeżjoni huwa meħtieġ li wieħed jadatta l-kwoti msemmija skond il-linji ta' gwida mniżżla fl-Anness II ta' l-Att ta' Adeżjoni u skond il-kondizzjoniiet ipprovduti fl-Artikolu 169 ta' l-istess Att;
Billi l-Kunsill, waqt li jistabbilixxi l-livell tal-kwoti msemmija hawn fuq, jagħmel li jista' biex jilħaq bilanċ bejn protezzjoni adegwata tal-industriji konċernati tal-Komunità u l-ħtieġa li jżomm ix-xejra tradizzjonali tal-kummerċ mal-pajjiżi konċernati, filwaqt li jżomm preżenti l-interessi tal-partijiet konċernati;
Billi, bil-ħsieb ta' adeżjoni, dan il-bilanċ għandu jinżamm billi jiġi assigurat madankollu, fid-dawl tal-linji ta' gwida imniżżla fl-Anness II ta' l-Att ta' Adeżjoni, il-kontinwità tax-xejra tradizzjonali tal-kummerċ tal-pajjiżi li se jissieħbu, għall-prodotti konċernati; billi, għal dan il-għan, importazzjoni rreġistrata fis-sena 1993 - l-aktar sena reċenti li għaliha huma disponibbli reġistri sħaħ ta' statistika - jistgħu jitqiesu li huma rappreżentattivi tax-xejra tradizzjonali tal-kummerċ;
Billi fiċ-ċirkostanzi, il-livelli ta' kwoti stabbiliti fuq bażi annwali skond ir-Regolament (KE) Nru 517/94 għandu jiġi aġġustat bl-addizzjoni tal-kwantitajiet, li huma ekwivalenti għar-rekord ta' importazzjoni fl-1993;
Billi fid-19 ta' Jannar 1995 il-Kummissjoni ffirmat ftehim dwar kummerċ ta' prodotti tat-tessuti mhux kopert mill-Ftehim bilaterali tal-MFA;
Billi, għaldaqstant, mill-1 ta' Jannar 1995, il-kwoti kwantitattivi li ġew fis-seħħ bir-Regolament (KE) No 517/94 fl-Anness III B, IV, V u VI tiegħu għandhom jiġu emendati kif muri fl-Anness ta' dan ir-regolament,
ADOTTAW DAN IR-REGOLAMENT:
Artikolu 1
L-Annessi III B, IV, V u VI tar-Regolament (KE) Nru 517/94 għandhom jinbidlu b'dawk li jidhru fl-Anness ta' dan ir-Regolament.
Artikolu 2
Dan ir-Regolament jidħol fis-seħħ fil-jum tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Jibda jgħodd mill-1 ta' Jannar 1995.
Dan ir-Regolament jorbot fl-intier tiegħu u jkun japplika direttament għall-Istati Membri kollha.
Magħmul fil-Lussemburgu, fis-6 ta' Ġunju 1995.